b'\n_START_ARTICLE_\nZalav\xc3\xa1r\n_START_SECTION_\nZgodovina\n_START_PARAGRAPH_\nKnez Pribina (800-861) je okoli 840 dobil v fevd del Panonije zahodno od Blatnega jezera. Leta 847 ga je kralj Ludvik Nem\xc5\xa1ki (804-876) postavil za mejnega grofa v Spodnji Panoniji. Za glavno mesto si je izbral Blatograd (tudi Blatenski Kostel, Blatnigrad, Mosburg) ob Blatnem jezeru. Pribina si je mo\xc4\x8dno prizadeval za utrditev kr\xc5\xa1\xc4\x8danstva in ureditev cerkvene organizacije v svoji de\xc5\xbeeli. Salzbur\xc5\xa1ki nad\xc5\xa1kof Liupram je ve\xc4\x8dkrat obiskal Panonijo in tam posvetil vsaj pet cerkva, med njimi dve v Blatogradu. Kjer je stal nekdaj Blatograd, je danes naselje Zalav\xc3\xa1r. Prvo cerkev so zgradili 850 in jo je posvetil v \xc4\x8dast Device Marije \xc5\xbee omenjeni nad\xc5\xa1kof.'